ปิดโครงการรถคันแรกทะลุ1.3ล้านคัน
สรรพสามิตปิดโครงการรถคันแรกทะลุ 1.3 ล้านราย คาดต้องจ่ายเงินคืนประชาชนกว่า 9.05 หมื่นล้านบาท
1 ม.ค. 2556

สรรพสามิตปิดโครงการรถคันแรกทะลุ 1.3 ล้านราย คาดต้องจ่ายเงินคืนประชาชนกว่า 9.05 หมื่นล้านบาท
นายสมชาย พูลสวัสดิ์ อธิบดีกรมสรรพสามิต เปิดเผยว่า ขณะนี้ โครงการรถคันแรกที่ได้ดำเนินโครงการมาตั้งแต่วันที่ 16 ก.ย. 255431 ธ.ค. 2555 มีผู้มาลงทะเบียนขอใช้สิทธิแล้วทั้งสิ้น 1.25 ล้านราย แบ่งเป็นรถยนต์นั่ง 7.39 แสนคัน รถกระบะ 2.58 แสนคัน รถยนต์นั่งที่มีกระบะ หรือดับเบิลแค็บ 2.57 แสนคัน 
อธิบดีกรมสรรพสามิต กล่าวว่า เมื่อรวมกับผู้ที่ยื่นขอใช้สิทธิผ่านอินเทอร์เน็ตซึ่งจะปิดรับยอดในเวลา 24.00 น. ของคืนวันที่ 31 ธ.ค.นี้ คาดว่าจะมีประชาชนที่ซื้อรถคันแรกมาใช้สิทธิรวมทั้งสิ้นประมาณ 1.3 ล้านราย คิดเป็นเงินภาษีที่ต้องคืนทั้งสิ้น 9.05 หมื่นล้านบาท สูงกว่าตั้งเป้าหมายเดิมที่ตั้งไว้ 5 แสนราย คิดเป็นเงินภาษีทั้งสิ้น 3 หมื่นล้านบาท 
นายสมชาย กล่าวอีกว่า ขณะนี้กรมสรรพสามิตได้จ่ายเงินให้กับผู้ที่ครอบครองรถยนต์คันแรกครบเวลา 1 ปีไปแล้วจำนวน 4.7 หมื่นราย คิดเป็นเงินภาษีรวม 3,481 ล้านบาท 
กรมสรรพสามิตประเมินว่า ในปีงบประมาณ 2556 จะต้องตั้งงบคืนภาษีรถยนต์คันแรกให้กับประชาชนประมาณ 3 หมื่นล้านบาท เพิ่มขึ้นจากเดิมที่คาดว่าจะต้องจ่ายเงินคืนประมาณ 7,500 ล้านบาท ส่วนปีงบประมาณ 2557 คาดว่าจะต้องตั้งงบประมาณในการคืนภาษีรถคันแรกประมาณ 34 หมื่นล้านบาท และในปีงบประมาณ 2558 จะต้องตั้งงบประมาณจนครบจำนวนเงินที่ต้องคืนให้กับผู้ซื้อรถยนต์คันแรกทั้งหมด 
“โครงการรถคันแรกมีวัตถุประสงค์เพื่อสนับสนุนให้ประชาชนที่ไม่เคยมีรถยนต์เป็นของตัวเองได้มีโอกาสซื้อรถยนต์ใหม่คันแรก ที่เป็นการยกระดับคุณภาพชีวิตของประชาชนให้มีชีวิตความเป็นอยู่ที่สะดวกสบายขึ้น ในภาคอุตสาหกรรมจะส่งเสริมอุตสาหกรรมยานยนต์และอุตสาหกรรมชิ้นส่วนให้ขยายตัวอย่างต่อเนื่อง รวมไปถึงภาคธุรกิจประกันภัย และธุรกิจไฟแนนซ์ ซึ่งจะช่วยขับเคลื่อนเศรษฐกิจไทย และเกิดการจ้างงานสร้างรายได้แก่ประชาชน และภาคธุรกิจเป็นจำนวนมาก ในขณะเดียวกันก็จะส่งผลให้ฐานะการคลังของประเทศมีความมั่นคงยิ่งขึ้นด้วย” นายสมชาย กล่าว
นายสมชาย กล่าวว่า ในเดือน ธ.ค. 2555 กรมสรรพสามิตสามารถจัดเก็บรายได้ 4.03 หมื่นล้านบาท สูงกว่าเป้าหมายทั้งสิ้น 4,176 ล้านบาท ส่งผลให้ 3 เดือนของปีงบประมาณ 2556 (ต.ค–ธ.ค.) จัดเก็บรายได้ไปแล้วทั้งสิ้น 1.19 แสนล้านบาท สูงกว่าเป้าหมาย 1.73 หมื่นล้านบาท 
ภาษีที่กรมสรรพสามิตจัดเก็บได้สูงสุด 5 อันดับแรก ได้แก่ ภาษีรถยนต์จัดเก็บได้ 4.76 หมื่นล้านบาท ภาษีเบียร์จัดเก็บได้ 2.03 หมื่นล้านบาท ภาษียาสูบจัดเก็บได้ 1.56 หมื่นล้านบาท ภาษีน้ำมันและผลิตภัณฑ์น้ำมันจัดเก็บได้ 1.55 หมื่นล้านบาท และภาษีสุราจัดเก็บได้ 1.35 หมื่นล้านบาท